**Restrukturiranje Inicijative REKOM i transformacija u REKOM mrežu pomirenja**

Širom područja bivše Jugoslavije, u poslednjih pet godina, suočavanje s prošlošću je potisnuto iz političkog i društvenog života. Iako su se obavezale na poštovanje međunarodnih presuda, vlade post-jugoslovenskih zemalja ignorišu i prećutkuju sudski utvrđene činjenice koje ne podržavaju „nacionalnu istinu“, i o nedavnim ratovima kreiraju konfliktne narative, koji podstiču mržnju i neprijateljstvo prema susedima. Višegodišnje partnerstvo između vlada i civilnog društva u određivanju ciljeva i zadataka Regionalne komisije za utvrđivanje činjenica o žrtvama i ratnim zločinima prekinuto je odustajanjem Hrvatske od regionalnog pristupa u suočavanju s prošlošću (2015) i prekidom podrške bošnjačkog i hrvatskog člana Predsedništva BiH, sa obrazloženjem da se žrtve znaju, te da je REKOM prevaziđen mehanizam kazivanja istine (2019). Stav Republike Srpske (i njenog člana u Predsedništvu BiH) je od pokretanja Inicijative REKOM (2006) bio negativan, ali je 2019. godine dodatno pooštren stavom da nema pomirenja na temelju sudskih činjenica i nasleđa Haškog tribunala, koje zastupa REKOM. U takvim političkim uslovima, a imajući u vidu da je Koalicija za REKOM utvrdila identitet i okolnosti smrti oko 15,000 žrtava ratova devedesetih a sudovi, identitet ili dovoljno podataka (datum, lokacija i počinioce) za identifikaciju oko 14,000 žrtava ratnih zločina, Koalicija za REKOM je na Skupštini, 15.12.2019. godine, donela odluku o restrukturiranju Inicijative REKOM, na osnovu koje brigu za izradu Regionalnog popisa žrtava ratova na teritoriji bivše Jugoslavije preuzima Koalicija za REKOM pod nazivom „RECOM mreža pomirenja“.